15.5.2023
ET
Euroopa Liidu Teataja
C 173/27
21. märtsil 2023 esitatud hagi – Euroopa Komisjon versus Malta Vabariik (Kohtuasi C-181/23) (2023/C 173/37) Kohtumenetluse keel: inglise Pooled Hageja: Euroopa Komisjon (esindajad: C. Ladenburger, E. Montaguti ja J. Tomkin) Kostja: Malta Vabariik
Hageja nõuded — tuvastada, et kuna Malta Vabariik kehtestas ja rakendas niisugust institutsionaliseeritud programmi nagu Maltese Citizenship by Naturalisation for Exceptional Services by Direct Investment (Malta kodakondsuse saamine naturalisatsiooni korras otseinvesteeringu kaudu osutatud erakordsete teenete eest), mis põhineb Malta kodakondsuse seaduse (Maltese Citizenship Act) – mida on muudetud 2020. aasta Malta kodakondsuse seaduse (muudatus nr 2) (Maltese Citizenship (Amendment No. 2) Act, 2020) ja 2020. aasta määrusega kodakondsuse andmise kohta eriliste teenete eest (Granting of citizenship for Exceptional Services Regulations, 2020) – artikli 10 lõikel 9, mis pakub kodakondsust naturalisatsiooni korras olukorras, kus taotlejatel puudub riigiga tegelik side, eelnevalt kokkulepitud maksete või investeeringute tegemise eest, on Malta Vabariik rikkunud ELTL artiklist 20 ja ELL artikli 4 lõikest 3 tulenevaid kohustusi; — mõista kohtukulud välja Malta Vabariigilt.
Väited ja peamised argumendid Pärast Malta kodakondsuse seaduse muudatust 2013. aasta novembris kehtestas Malta 2014. aastal oma esimese investoritele kodakondsuse andmise programmi.
2014. aasta mehhanism asendati seejärel 2020. aastal programmiga „Malta kodakondsuse saamine naturalisatsiooni korras otseinvesteeringu kaudu osutatud erakordsete teenete eest“.
Uus mehhanism kehtestati 2020. aasta Malta kodakondsuse seadusega (muudatus nr 2) ja 2020. aasta määrusega kodakondsuse andmise kohta eriliste teenete eest.
Liidu õigusega on vastuolus investoritele riigi kodakondsuse andmise mehhanismid, mis võimaldavad järjekindlalt anda liikmesriigi kodakondsuse eelnevalt kokkulepitud maksete või investeeringute tegemise eest, kui puudub nõue, et vastava riigi ja asjaomaste isikute vahel peab olema tegelik side.
Komisjon leiab, et 2020. aasta programm „Malta kodakondsuse saamine naturalisatsiooni korras otseinvesteeringu kaudu osutatud erakordsete teenete eest“ kujutab endast niisugust õigusvastast investoritele kodakondsuse andmise mehhanismi.
Sellise mehhanismi kehtestamise ja säilitamisega seab Malta ohtu ja kahjustab liidu kodakondsuse olemust ja terviklikkust, rikkudes ELTL artiklit 20 ja ELL artikli 4 lõikega 3 tagatud lojaalse koostöö põhimõtet.
24. märtsil 2023 esitatud hagi – Euroopa Komisjon versus Portugali Vabariik (Kohtuasi C-191/23) (2023/C 173/38) Kohtumenetluse keel: portugali Pooled Hageja: Euroopa Komisjon (esindajad: C. Hermes ja L. Santiago de Albuquerque) Kostja: Portugali Vabariik